P6_TA(2006)0344

Aftale EF/Albanien

Europa-Parlamentets beslutning om indgåelse af stabiliserings- og associeringsaftalen mellem De Europæiske Fællesskaber og deres medlemsstater og Republikken Albanien

Europa-Parlamentet,

- der henviser til stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Albanien på den anden side (KOM(2006)0138),

- der henviser til Kommissionens statusrapport om Albanien som led i stabiliserings- og associeringsprocessen af 9. november 2005 (SEK(2005)1421),

- der henviser til Kommissionens udvidelsesstrategidokument af 9. november 2005 (KOM(2005)0561) og til Europa-Parlamentets beslutning af 16. marts 2006 om Kommissionens udvidelsesstrategidokument 2005 [1],

- der henviser til sin holdning af 6. september 2006 [2],

- der henviser til forretningsordenens artikel 103, stk. 2,

A. der henviser til, at Albanien opfylder betingelserne for at indgå stabiliserings- og associeringsaftalen med De Europæiske Fællesskaber og deres medlemsstater,

B. der henviser til, at stabiliserings- og associeringsaftalen skal erstatte aftalen fra 1992 om handel samt kommercielt og økonomisk samarbejde,

C. der henviser til, at indgåelsen af stabiliserings- og associeringsaftalen med Albanien placerer forbindelserne mellem EU og Albanien på et nyt aftalemæssigt grundlag, som kunne give Albanien nye muligheder for at fremme retsstaten, konsolidere landets demokratiske institutioner og bidrage til landets stabilitet, hvilket er af afgørende betydning for hele regionen, og udbygge samarbejdet med Den Europæiske Union,

D. der henviser til, at Det Europæiske Råd i Thessaloniki den 19. og 20. juni 2003 gentog, at det er fast besluttet på fuldt ud og effektivt at støtte det europæiske perspektiv for landene i det vestlige Balkan, som vil blive en integreret del af EU, når de opfylder de opstillede kriterier,

E. der henviser til, at Albanien stadig står over for store udfordringer i forbindelse med bekæmpelse af korruption og organiseret kriminalitet, fuld gennemførelse af vedtaget lovgivning, forbedring af den offentlige administration og bekæmpelse af narkotika- og menneskehandel,

F. der henviser til, at de seneste parlamentsvalg i Albanien blev kritiseret for ikke at være helt i overensstemmelse med OSCE/ODIHR-forpligtelserne og andre internationale standarder for demokratiske valg,

1. udtrykker tilfredshed med stabiliserings- og associeringsaftalen, som vil give mulighed for nære og omfattende aftalemæssige forbindelser mellem EU og Albanien, hvilket spiller en vigtig rolle i forbindelse med opnåelse af politisk, økonomisk og institutionel stabilitet i landet såvel som i hele regionen og i forbindelse med fremme af Albaniens overgang til et pluralistisk demokrati, der respekterer retsstatsprincippet, og en fungerende markedsøkonomi;

2. mener, at stabiliserings- og associeringsaftalerådet og det relevante blandede parlamentariske udvalg skal overvåge fremskridtene i forbindelse med opnåelse af standarderne i aftalen ved hjælp af konkrete, målbare referenceværdier;

3. gør opmærksom på, at der er langsigtede fordele ved stabiliserings- og associeringsaftalen for både det albanske folk og Unionen; bemærker, at de store fordele ved aftalen ligger i gennemførelsen af målet om et frihandelsområde, etablering af en klar retlig forpligtelse til samarbejde på områder af fælles interesse såvel som fremme af mere stabile retlige rammer for investorer;

4. opfordrer kraftigt EU og Albanien til at bruge stabiliserings- og associeringsaftalen som en gensidigt fordelagtig mulighed; råder derudover Albanien til at benytte lejligheden til at finde sin egen niche på det europæiske marked og udvikle konkurrencedygtighed i særlige sektorer;

5. anbefaler, at Albanien fokuserer stærkere på udvikling af sit økonomiske potentiale, ikke mindst gennem forbedring og eventuelt udvidelse af sin eksisterende transportinfrastruktur og udvikling af en miljømæssigt og socialt bæredygtig turisme; beklager de seneste nedskæringer i bidrag til foranstaltninger udadtil som forudset i den finansielle ramme; opfordrer Kommissionen til at øremærke tilstrækkelige midler til forbedring af landets infrastruktur, navnlig udviklingen af den offentlige transportinfrastruktur;

6. bekræfter, i overensstemmelse med konklusionerne fra Det Europæiske Råd i Thessaloniki den 19. og 20. juni 2003, sin fulde støtte til det europæiske perspektiv for Albanien og fremtidig integration i det europæiske område; mener dog, at Albaniens tilslutning til de europæiske værdier og normer først og fremmest er til landets egen fordel og også burde være et mål i sig selv;

7. bemærker de reformer, Albanien har gennemført for at skabe en stat baseret på principperne om demokrati, retsstat, fri markedsøkonomi og beskyttelse af menneskerettighederne samt god ledelsespraksis; understreger imidlertid, at Albanien skal udvide disse reformer og vise mere håndgribelige reformresultater, i overensstemmelse med bestemmelserne i det europæiske partnerskab, og vedvarende resultater i forbindelse med gennemførelsen af stabilitets- og associeringsaftalen for at komme videre til en næste etape af integration i Europa; er især bekymret over manglen på fremskridt, hvad angår fuld gennemførelse af vedtaget lovgivning; anser det for at være af afgørende betydning at sikre en betragtelig styrkelse af den administrative kapacitet, reform af retsvæsenet og styrkelse af dets uafhængighed, beskyttelse af kvinders rettigheder, kamp mod organiseret kriminalitet og fremme af frie og uafhængige medier, mens medierne selv bør bestræbe sig for at sikre gennemskuelighed;

8. bemærker, at regeringen har forpligtet sig til at slå hårdt ned på organiseret kriminalitet, herunder beslutningen om at forbyde brugen af speedbåde som middel til bekæmpelse af menneskehandel og narkotikasmugling, men insisterer på, at Albanien skal vise yderligere væsentlige fremskridt i bekæmpelsen af organiseret kriminalitet, især handel med kvinder og børn med henblik på seksuel udnyttelse eller udnyttelse på arbejdsmarkedet eller med henblik på at tvinge dem til at tigge, som en forudsætning for udvidet samarbejde med EU; opfordrer Kommissionen til at fortsætte og forstærke sin støtte til de albanske myndigheder i denne henseende;

9. konstaterer, at regeringen gør en indsats i kampen mod korruption og organiseret kriminalitet; bemærker at korruption er en af de største hindringer for økonomisk og social udvikling i Albanien og forventer derfor, at regeringens kampagne fortsat viser håndgribelige resultater; er af den opfattelse, at korruption ikke har nogen politisk farve og derfor bør bekæmpes uden forskel med hensyn til politisk tilhørsforhold;

10. opfordrer de albanske regeringsorganer til at inddrage civilsamfundet ved at give det mulighed for at deltage i udformningen af politikker, i overvågningen af gennemførelsen af dem samt deres effektivitet på alle regeringsniveauer for at forbedre reformkvaliteten og -troværdigheden samt at øge gennemsigtighed og ansvarlighed;

11. har stor respekt for undervisningsministerens bestræbelser for at reformere uddannelsessektoren, men henstiller til regeringen at sikre lige uddannelsesmuligheder for børn i hele landet;

12. understreger, at der stadig sker omfattende menneskerettighedskrænkelser i Albanien, som bør tages op; opfordrer indtrængende Albaniens regering til at gennemføre de nødvendige reformer for at give fanger adgang til juridisk forsvar og til at bekæmpe tortur, brutalitet eller umenneskelig eller nedværdigende behandling; opfordrer regeringen til at gennemføre de nødvendige lovgivningsmæssige reformer med henblik på en fuldstændig gennemførelse af familieloven fra 2003, især med henblik på at gøre vold i hjemmet til en strafbar handling;

13. opfordrer på ny Kommissionen til at hjælpe Albanien med at sætte en stopper for de fortsatte "blodfejder", som er et udtryk for en manglende retsstat og grundlæggende er i modstrid med europæiske værdier;

14. bemærker, at det nuværende valgsystem under de sidste parlamentsvalg i 2005 blev brugt til at forvrænge proportionalitetsprincippet, også kendt som "Dushk", og opfordrer indtrængende den albanske regering og det albanske parlament til at fremme en reform af systemet før de kommende lokalvalg efter de anbefalinger, der er formuleret af OSCE (kontoret for demokratiske institutioner og menneskerettigheder), især hvad angår nøjagtigheden af vælgerlister og folkeregistre;

15. opfordrer Albanien til at gøre yderligere bestræbelser på at beskytte mindretalsrettighederne, herunder det græske mindretals rettigheder i Albanien, og gennemføre mindretalslovgivningen, således at gennemførelsen af de relevante internationale konventioner, Albanien har ratificeret, sikres; bemærker, at der er behov for yderligere bestræbelser, navnlig hvad angår anvendelsen af mindretalssprog ved henvendelser til offentlige myndigheder og anvendelse af traditionelle lokale navne, bedre adgang til medierne for medlemmer af mindretalsgrupper og udvidet undervisning i mindretalssprog; bemærker, at der fortsat er mangel på statiske oplysninger om nationale mindretal;

16. udtrykker bekymring over oppositionens seneste trusler om at boykotte de kommende lokalvalg; opfordrer i denne henseende alle partier til at handle på en ansvarlig måde og gøre alt, hvad der står i deres magt, for at nå til enighed om problematiske spørgsmål som medieloven og listen over vælgere;

17. glæder sig over den positive og konstruktive rolle, som Albanien har spillet i multilaterale regionale initiativer; understreger dog, at der stadig er behov for at fremme regionalt samarbejde og gode naboforbindelser om emner, der påvirker Sydøsteuropa, såsom grænseoverskridende samarbejde, fri bevægelighed for personer, bekæmpelse af organiseret kriminalitet og menneskehandel, oprettelse af et frihandelsområde, der kan tiltrække udenlandske investeringer, deling af miljømæssige ressourcer og udvikling af integrerede grænseoverskridende netværk;

18. er af den opfattelse, at Albanien på grund af økonomisk underudvikling bør være særligt opmærksom på at udvikle økonomisk samarbejde i regionen, især med dets direkte naboer; mener, at Montenegros uafhængighed, forhandlingerne om Kosovos fremtidige status, og indledning af forhandlinger om EU-medlemskab med Den Tidligere Jugoslaviske Republik Makedonien i den nærmeste fremtid bør ses som yderligere muligheder for økonomisk samarbejde og udvikling i Albanien og regionen som helhed;

19. er af den opfattelse, at Albanien spiller en særlig vigtig rolle for stabilisering af Sydøsteuropa, navnlig med hensyn til Kosovos endelige status; henstiller til den albanske regering og dennes ledere at fortsætte med den konstruktive tilgang i denne forbindelse;

20. understreger vigtigheden af Unionens hjælpemissioner til kapacitetsopbygning og glæder sig over de resultater, som PAMECA-missionen (Police Assistance Mission), missionen for toldmæssig bistand (EU-CAFAO Albanien) og retshjælpsmissionen (EURALIUS) har opnået; opfordrer, under hensyntagen til hvor omfattende og kompleks bekæmpelsen af organiseret kriminalitet i det vestlige Balkan har været, Kommissionen til væsentligt at øge og styrke EU's assistance inden for politiområdet (PAMECA) og retsstatsprincippet (EURALIUS); opfordrer i den forbindelse EU og Albanien til gennem venskabs- og udstationeringsprogrammer at drage nytte af de nye medlemsstaters omfattende erfaringer med reform af samfund og økonomier i integrationsprocessen i EU, især hvad angår vedtagelse og gennemførelse af lovgivning om tilbagegivelse af jord og ejendom, herunder til religiøse samfund, og styrkelse af grænseforvaltning og toldvæsen;

21. glæder sig over, at der er indgået en tilbagetagelsesaftale med Albanien i november 2005, og opfordrer til en lempelse af visumreglerne mellem EU og Albanien inden for rammerne af en visumlempelse for alle landene i det vestlige Balkan for at fjerne hindringerne for grænseoverskridende udvekslinger mellem virksomheder, arbejdsmarkedets parter, den akademiske verden og studerende som et første skridt; understreger dog, at det endelige mål må være at lette alle borgeres mulighed for at rejse;

22. pålægger sin formand at sende denne beslutning til Rådet, Kommissionen og Republikken Albaniens regering og parlament.

[1] "Vedtagne tekster", P6_TA(2006)0096.

[2] "Vedtagne tekster", P6_TA(2006)0339.

--------------------------------------------------